פיטר פלצ'יק

פיטר פַּלְצִ'יק (באוקראינית Петро Пальчик; נולד ב-4 בינואר 1992) הוא הג'ודוקא הגבר המעוטר ביותר בישראל נכון לשנת 2024, יליד אוקראינה, זוכה מדליית ארד אולימפית מפריז 2024 בקטגוריית המשקל של עד 100 ק"ג, זוכה מדליית ארד אולימפית קבוצתית מטוקיו 2020 כחלק מנבחרת ישראל בקטגוריית הנבחרות המעורבות. פלצ'יק גם מחזיק במדליית ארד מאליפות העולם (דוחה 2023), הוא אלוף אירופה (2020) ובעלי 3 מדליות מתחרות המאסטרס. פלצ'יק נולד בעיר יאלטה, בחצי האי קרים שבאוקראינה. כתינוק בן תשעה חודשים, עלה לישראל עם אמו לריסה והשניים התגוררו בראשון לציון. לאחר כשנה, עלו לישראל גם סבו וסבתו, הוריה של אמו. עד אשר היה בן שבע, התגוררה אמו של פלצ'יק בארצות הברית למטרות עבודה, ופלצ'יק גדל בישראל עם סבו וסבתו. הוא למד בתיכון יגאל אלון, במגמת תקשורת. את שירותו בצה"ל עשה על תקן "ספורטאי מצטיין" כאפסנאי באגף לוגיסטיקה אווירית בבסיס חיל האוויר בצריפין. פלצ'יק נולד במשקל גבוה של 5.1 ק"ג עם עצמות עקומות ובעיות בריאות שונות, ורופא המליץ למשפחתו שיתחיל לעסוק בספורט. בעקבות כך, שלח אותו סבו להתאמן בג'ודו בהיותו בן ארבע במועדון "סמוראי דו" בראשון לציון, תחת הדרכתו של פבל מוסין. בגיל 16, הצטרף לנבחרת הקדטים של ישראל. שנה אחר כך, זכה באליפות ישראל לקדטים, לג'וניורס ועד גיל 23. בגיל 18 הצטרף לנבחרת הבוגרת תחת המאמן הלאומי אורן סמדג'ה. בספטמבר 2011 התחרה באליפות אירופה עד גיל 20 שנערכה בלומל שבבלגיה, וזכה במדליית כסף בקטגוריית המשקל עד 90 ק"ג. ביוני 2012 עבר פלצ'יק ניתוח מסובך בברך ימין בעקבות קרע ברצועה הצולבת האחורית במהלך אימון שגרתי. בשל הניתוח והשיקום, התעכב המעבר לקטגורית הבוגרים, עד לשנת 2014. בינואר 2014 חזר פלצ'יק להתאמן במסגרת נבחרת ישראל הבוגרת בג'ודו. בפברואר 2014 זכה במדליית ארד בטורניר ה-European Open באוברוורט ובספטמבר זכה שוב בארד ב-European Open בטאלין. באליפות ישראל באותה השנה הוא התחרה בקטגוריית המשקל 90 ק"ג וזכה במדליית הזהב. בשנת 2015 החליט פלצ'יק יחד עם המאמן אורן סמדג'ה לעלות לקטגוריית המשקל עד 100 ק"ג. ביוני 2015 השתתף במשחקים האירופיים שנערכו בבאקו והודח בסיבוב השני. בנובמבר 2015, בעיצומו של המירוץ לאולימפיאדת ריו דה ז'ניירו, השתתף פלצ'יק בגרנד פרי צ'ינגדאו וקרע את הרצועות בכתפו במהלך קרב מול האלוף האולימפי המונגולי ניידנגין טובשינבאייר. בכך החמיץ את ההזדמנות להתחרות על כרטיס למשחקים האולימפיים בריו ונאלץ לעבור ניתוח ושיקום ארוך של 9 חודשים. בשנת 2017 ולאחר הליך השיקום, חלה התקדמות משמעותית בקריירה של פלצ'יק כאשר זכה באותה השנה בארבע מדליות; שתיים מתחרויות בסבב האירופי ושתיים מתחרויות בסבב העולמי. בפברואר הוא זכה במדליית ארד בתחרות מסוג European Open שנערכה ברומא. ב-4 ביוני התקיימה תחרות מהסבב האירופי בבוקרשט, רומניה, בה פלצ'יק זכה במדליית הארד. ב-18 ביוני הוא זכה במדליית זהב בגרנד פרי קנקון לאחר שגבר בגמר על בנג'מין פלטשר הבריטי בניקוד וזארי. באוקטובר זכה במדליית ארד בגרנד סלאם אבו דאבי לאחר שניצח את מיקלוש סירייניץ' ההונגרי. 2018 הייתה שנת הפריצה בקריירה של פלצ'יק, כאשר הוא זכה לראשונה במדליה מאליפות אירופה בנוסף לארבע מדליות מהסבב העולמי. באליפות אירופה שנערכה בתל אביב, פלצ'יק זכה במדליית הארד בקטגוריית המשקל עד 100 ק"ג. בסיבוב הראשון הוא פגש את יבגניס בורודבקו הלטבי וכשתי דקות מפתיחת הקרב השיג ניקוד וזארי שהספיק לניצחון. בשמינית הגמר הוא פגש את בויאן דוסן הסרבי ולאחר ארבע דקות ללא ניקוד הקרב נכנס לניקוד זהב בו ספג הסרבי את העונש השלישי ופלצ'יק עלה לרבע הגמר. ברבע פלצ'יק גבר על זלים קוטסוייב האזרי כאשר דקה ו-13 שניות לסיום הקרב הצליח להשיג וזארי. בחצי הגמר הוא התמודד מול סיריל מארה הצרפתי ולאחר 2 דקות ו-16 שניות מפתיחת הקרב מארה נכנס לתרגיל חניקה שגרם לפלצ'יק להתעלף והפסיד באיפון. פלצ'יק ירד לקרב על מדליית הארד בו התמודד מול ניאז בילאלוב הרוסי אותו ניצח 39 שניות מפתיחת הקרב כאשר השיג איפון. באפריל באותה השנה זכה פלצ'יק במדליית זהב בגרנד פרי טביליסי שבגאורגיה כאשר ניצח בגמר את מרב מגרייב מרוסיה באיפון כשתי דקות וחצי לסיום הקרב. באוגוסט, פלצ'יק התחרה בגראנד פרי בודפשט וזכה במדליית ארד כאשר בקרב על המדליה פגש את מרטין פאצ'ק השוודי אותו ניצח באיפון לאחר ריתוק. באוקטובר 2018 זכה פלצ'יק במדליית זהב בגראנד סלאם אבו דאבי והשמיע את ההמנון הלאומי, התקווה, על אדמת אבו-דאבי, וזאת לאחר ניצחונות על קרל-ריכרד פריי הגרמני בחצי הגמר ועל סגן האלוף האולימפי, אלמר גסימוב האזרי בגמר. ב-18 בנובמבר, פלצ'יק זכה במדליית זהב בגראנד פרי האג כאשר ניצח באיפון בקרב הגמר את ניקיטה סוויריד הבלארוסי לאחר שהקרב נכנס לזמן ניקוד זהב. בפברואר 2019 זכה פלצ'יק במדליית ארד בגראנד סלאם פריז היוקרתי כשניצח באיפון את זלטקו קומריץ' הקרואטי בקרב על המדליה. במרץ הוא השתתף בגראנד סלאם יקטרינבורג וזכה במדליית הארד לאחר ניצחון על מייקל קורל ההולנדי. ביולי הוא זכה במדליית ארד בגראנד פרי זאגרב לאחר שניצח את מיקלוש סירייניץ' ההונגרי בקרב על המדליה. בספטמבר 2019 זכה פלצ'יק באליפות ישראל במשקל של מעל 100 ק"ג שהתקיימה בתל אביב. באליפות אירופה 2020 שנערכה בפראג זכה פלצ'יק במדליית הזהב לאחר שניצח כל חמשת הקרבות והפך לג'ודוקא הישראלי הרביעי שזוכה בתואר האירופי. הוא התחיל בסיבוב השני בו גבר על בנג'מין פלטשר האירי באיפון 4:32 דקות בתוך זמן ניקוד זהב, המשיך עם ניצחון בעונשים על יבגניס בורודבקו הלטבי בשמינית הגמר וניצח באיפון ברבע הגמר כאשר הכניע את יריבו בוריס באורגייב הבולגרי 43 שניות מפתיחת הקרב לאחר תרגיל בריח. בחצי הגמר פלצ'יק פגש את ורלאם ליפרטליאני הגיאורגי וניצח בניקוד וזארי לאחר תרגיל מוצלח 8 שניות לסיום. בגמר פלצ'יק התמודד מול אלוף אירופה המכהן, ארמן אדמיאן הרוסי, ולאחר 4 דקות ללא ניקוד, הקרב נכנס לניקוד זהב בו ניצח פלצ'יק בווזארי לאחר תרגיל מוצלח. לאחר זכייה זו ובתום האליפות, פלצ'יק עלה למקום הראשון בדירוג העולמי. בגראנד פרי תל אביב השני הוא זכה במדליית זהב לאחר שניצח את יריבו, לאונרדו גונסאלבס הברזילאי בווזארי בגמר. פלצ'יק ביצע תרגיל נגד כאשר הברזילאי ניסה להטילו באוצ'י מאטה, והפך אותו על הצד הנגדי כ-45 שניות לפני תום הקרב, יתרון אותו הצליח לשמר עד סיום הקרב. בגראנד סלאם פריז היוקרתי, זכה פלצ'יק במדליית הזהב. הוא ניצח בגמר את ורלאם ליפרטליאני הגיאורגי, בזכות עונשים. היה זה הזהב הראשון של ג'ודוקא ישראלי זה 16 שנה בתחרות היוקרתית, כשהקודמת הייתה של אריק זאבי. באולימפיאדת טוקיו 2020, אשר נערכה בשנת 2021 עקב מגפת הקורונה, זכה פלצ'יק במדליית ארד עם נבחרת ישראל בקטגוריית הנבחרות המעורבות. בתחרות האישית בקטגוריית המשקל של עד 100 ק"ג, סיים פלצ'יק במקום השביעי. הוא הגיע לתחרות האולימפית מדורג רביעי מבין המתחרים והחל את דרכו בסיבוב השני שם ניצח בווזארי את לחגוואסורנגן אוטגונבאטר המונגולי בתוך זמן ניקוד זהב לאחר שביצע תרגיל בשם סומי-גאשי. ברבע הגמר פלצ'יק הפסיד בווזארי לארון וולף היפני ונשר לקרבות בית הניחומים שם הפסיד באיפון למדורג שמיני, שאדי אל-נחאס הקנדי לאחר שהקרב נכנס לניקוד זהב. עוד באותה השנה זכה פלצ'יק במדליית הארד בטורניר המאסטרס שנערך בדוחה שבקטר כאשר ניצח בזכות עונשים את אלוף העולם המכהן, ז'ורז' פונסקה הפורטוגלי בקרב על המדליה. בגראנד סלאם תל אביב 2021 זכה פלצ'יק במדליית הכסף כאשר לאחר ארבעה ניצחונות באיפון, הפסיד בגמר בניקוד ווזארי למייקל קורל ההולנדי. באליפות העולם 2022 שנערכה בטשקנט זכה פלצ'יק במדליית ארד עם נבחרת ישראל בתחרות הקבוצתית לאחר ניצחונות על נבחרות אוזבקיסטן, דרום קוריאה והולנד. בתחרות האישית בקטגוריית המשקל עד 100 ק"ג, הוא הודח בקרב הראשון. עוד באותה השנה הוא זכה בארבע מדליות מתחרויות בסבב העולמי; בפברואר הוא זכה במדליית כסף בגרנד סלאם פריז כאשר לאחר שלושה ניצחונות, הפסיד בגמר לתומא ניקיפורוב הבלגי. פחות משבועיים לאחר מכן הוא זכה במדליית ארד בגראנד סלאם תל אביב כשניצח בקרב על המדליה את אדוארד סרבן הרומני בזכות עונשים. ביוני הוא זכה במדליית ארד בגראנד סלאם אולן בטור כשניצח בקרב על המדליה את ג'ה יון-קים מדרום קוריאה. בדצמבר הוא זכה במדליית ארד בתחרות המאסטרס שנערכה בירושלים. באליפות העולם 2023 שנערכה בקטר זכה פלצ'יק במדליית הארד בקטגוריית המשקל עד 100 ק"ג. הוא הגיע אל האליפות מדורג שביעי בעולם והחל את דרכו בסיבוב השני בו גבר באיפון על אידה קנטארו היפני תוך 41 שניות לאחר תרגיל אוצ'י-מטה. בשמינית הגמר ניצח בווזארי את ניאז איליאסוב הרוסי וברבע הגמר הפסיד לזלים קוטסוייב האזרי לאחר שקיבל עונש על פעולת התחמקות לא חוקית. פלצ'יק נשר לקרבות בית הניחומים, שם גבר בניקוד ווזארי על נורליחאן שרחאן הקזחי ועלה לקרב על מדליית הארד. בקרב על המדליה היה אמור פלצ'יק להתמודד מול שאדי אל-נחאס הקנדי, שנפצע ונאלץ לפרוש מהתחרות, ופלצ'יק זכה לראשונה בקריירה במדליה באליפות העולם. באותה שנה זכה פלצ'יק גם במדליית ארד בגראנד סלאם פריז כשניצח בקרב על המדליה את שאדי אל-נחאס מקנדה, ובמדליית כסף בטורניר המאסטרס בבודפשט. באולימפיאדת פריז 2024 זכה פלצ'יק במדליית הארד בקטגוריית המשקל של עד 100 ק"ג. הוא הגיע לתחרות כמתמודד לא מדורג (11 בדירוג העולמי) ובתוך כך החל את דרכו בסיבוב הראשון בו ניצח באיפון את גונצ'יגסורן באטחויאג ממונגוליה. בשמינית הגמר הוא ניצח את אורליאן דיאס הצרפתי לאחר כמעט תשע דקות של קרב כאשר הצרפתי קיבל עונש שלישי ונפסל. ברבע הגמר הפסיד פלצ'יק בווזארי לזלים קוטסוייב האזרי ונשר לקרבות בית הניחומים. לאחר ניצחון באיפון על המדורג שביעי מייקל קורל ההולנדי, עלה פלצ'יק לקרב על מדליית הארד. בקרב על המדליה הוא התמודד מול דניאל אייך משווייץ (14 בדירוג העולמי) ואחרי כשתי דקות של קרב עלה פלצ'יק ליתרון בניקוד ווזארי. חמש שניות לסיום הקרב, כאשר הוא בדרך לניצחון, קיבל פלצ'יק בהחלטה שגויה עונש שלישי שפסל אותו והעניק ניצחון לשווייצרי. לאחר בדיקה של השופטים נמצא כי שניים משלושה העונשים ניתנו בטעות בבת אחת. הפסילה בוטלה והקרב המשיך לשניות שנותרו, בהן החזיק פלצ'יק ביתרון עד לסיום. בטקס הפתיחה של המשחקים, פלצ'יק היה לנושא הדגל של המשלחת הישראלית לצדה של השחיינית אנדי מורז. עוד באותה שנה השתתף בגראנד סלאם קזחסטן וזכה במדליית ארד כשניצח את פיוטר קוצ'רה מפולין. פלצ'יק נשוי לדניאל יולזרי, חוקרת משטרתית. השניים הורים לתאומים ולבת. מתגוררים בבאר יעקב. מלבד קריירת הג'ודו, שימש פלצ'יק כפרזנטור של מספר חברות ובין היתר הוא הופיע בקמפיין הלבשה תחתונה של "דלתא". ב-15/9/2024 קיים פיטר אירוע סיום קמפיין לכבוד הזכיה במדליית הארד במשחקים האולימפיים פריז 2024 והכריז על הקמתה של קרן פלצ׳יק אשר תתמוך כלכלית בספורטאים צעירים במסע האולימפי שלהם. הקרן תספק מעטפת כלכלית מלאה שתאפשר לספורטאים להתמקד באימונים ובהתפתחות האישית והמקצועית, ולמצות את הפוטנציאל שלהם בזירה הבינלאומית. פיטר פלצ׳יק, שהכיר מקרוב את הקשיים והאתגרים של ספורטאים רבים בישראל, התחייב להקצות 3% מהכנסותיו העסקיות לטובת הקרן, ולשמש כמוביל תהליך גיוס כספים בארץ ובחו"ל. הקרן תפעל כך שכל בעלי התפקידים בה יפעלו בהתנדבות, כלומר 100% מהתרומות יגיעו ישירות לספורטאים הזקוקים להן. רשימת הישגיו מתחרויות שונות, לפי אתר "JudoInside": - טוקיו 2020 (קטגוריית הנבחרות המעורבות) - פריז 2024 (עד 100 ק"ג) - טשקנט 2022 (קטגוריית הנבחרות המעורבות) - דוחה 2023 (עד 100 ק"ג) - תל אביב 2018 - פראג 2020 מקום חמישי - תחרות המאסטרס גואנגג'ואו 2018 מקום חמישי - תחרות המאסטרס צ'ינגדאו 2019 - תחרות המאסטרס דוחה 2021 - תחרות המאסטרס ירושלים 2022 - תחרות המאסטרס הונגריה 2023 מקום חמישי - גראנד סלאם באקו 2017 - גראנד סלאם אבו דאבי 2017 מקום חמישי - גראנד סלאם פריז 2018 - גראנד סלאם אבו דאבי 2018 - גראנד סלאם פריז 2019 - גראנד סלאם יקטרינבורג 2019 - גראנד סלאם פריז 2020 - גרנד סלאם תל אביב 2021 - גראנד סלאם פריז 2022 - גרנד סלאם תל אביב 2022 - גראנד סלאם אולן בטור 2022 - גראנד סלאם פריז 2023 מקום חמישי - גראנד סלאם תל אביב 2023 - גראנד סלאם קזחסטן 2023 - גראנד פרי קנקון 2017 - גראנד פרי טביליסי 2018 - גראנד פרי בודפשט 2018 - גראנד פרי האג 2018 - גראנד פרי זאגרב 2019 - גראנד פרי תל אביב 2020 - אוברוורט 2014 - טאלין 2014 - רומא 2017 - בוקרשט 2017 באפריל 2021 זכה בתואר "ספורטאי השנה" לשנת 2020 של איגוד הג'ודו האירופאי. פלצ'יק הוא הג'ודוקא הישראלי הראשון שזכה בתואר זה. מדיה וקבצים בנושא פיטר פלצ'יק בוויקישיתוף אתר האינטרנט הרשמי של פיטר פלצ'יק אתר האינטרנט הרשמי של פיטר פלצ'יק (באנגלית) פיטר פלצ'יק, ברשת החברתית פייסבוק פיטר פלצ'יק, ברשת החברתית אקס (טוויטר) פיטר פלצ'יק, ברשת החברתית אינסטגרם פיטר פלצ'יק, ברשת החברתית טיקטוק פיטר פלצ'יק, ברשת החברתית LinkedIn פיטר פלצ'יק, סרטונים בערוץ היוטיוב פיטר פלצ'יק, באתר olympedia.org פיטר פלצ'יק, באתר איגוד הג'ודו העולמי פיטר פלצ'יק, באתר JudoInside.com פיטר פלצ'יק, באתר הוועד האולימפי בישראל אורן אהרוני, "יש ביני לבין אורי ששון הרבה קווים מקבילים", באתר ynet, 19 באפריל 2017 רענן וייס, הדרך הקשה של פיטר פלצ'יק מחצי האים קרים עד לזכייה באבו דאבי, באתר mynet‏ ראשון, 10 בנובמבר 2017 אסי ממן, ‏ממועדוני לילה לצמרת הג'ודו: התקווה של ישראל, באתר ONE‏, 21 באפריל 2018 עירד צפריר, פיטר פלצ'יק: "הרגשתי כמו איירון מן", באתר הארץ, 30 באפריל 2018 שיר זיו, "אני מרשה לעצמי לאכול מתוק רק אחרי תחרויות, לפורקן", באתר ישראל היום, 24 בינואר 2019 פיטר פלצ'יק לוהט: זה הקמפיין החדש של אלוף אירופה, באתר אייס, 21 בפברואר 2023 דור אזרד, המאבטח שהפך למדליסט אולימפי: סיפורו הבלתי ייאמן של פיטר פלצ’יק, באתר עכשיו 14, 2 באוגוסט 2024 רותם פלדברג, ‏"קרן פלצ'יק" - לתמיכה בספורטאים צעירים, באתר ערוץ הספורט, 15 בספטמבר 2024 ערן נבון, לוחם, באתר ישראל היום, 3 במאי 2018 לירון שמם, אבא אלוף: הג'ודוקא פיטר פלצ'יק על הזכייה באליפות העולם והאבהות הטרייה, באתר חדשות 13, 20 במאי 2023 יניב טוכמן‏, פיטר פלצ'יק: "כל מה שעברתי כל החיים מתנקז לרגעים המרגשים האלו", באתר וואלה, 30 באוקטובר 2017 אורן אהרוני, ג'ודו: ארד לפיטר פלצ'יק בגביע אירופה, באתר ynet, 19 בפברואר 2017 פיטר פלצ'יק זכה במדליית זהב בגראנד פרי קנקון, באתר וואלה, 19 ביוני 2017 כבוד לישראל: ארד לששון ופלצ'יק באבו דאבי, באתר nrg‏, 28 באוקטובר 2017 "דקה אחר דקה: היום השלישי של אליפות אירופה בג'ודו" - תקצירי הקרבות של פלצ'יק באליפות אירופה, 28 באפריל 2018, באתר ערוץ הספורט יניב טוכמן‏, פיטר פלצ'יק זכה במדליית ארד, אכזבה גדולה לאורי ששון באליפות אירופה, באתר וואלה, 28 באפריל 2018 אורן אהרוני, טביליסי: פיטר פלצ'יק זכה בזהב, קוכמן בארד, באתר ynet, 1 באפריל 2018 אורן אהרוני, ענק: פיטר פלצ'יק זכה בזהב בגראנד סלאם אבו דאבי, באתר ynet, 29 באוקטובר 2018 אורן אהרוני, ענק: פיטר פלצ'יק זכה בזהב בגראנד סלאם אבו דאבי, באתר ynet, 29 באוקטובר 2018 יאיר צוקר, ‏שווה זהב: מדליית זהב לפיטר פלצ'יק בגראנד פרי האג בג'ודו, באתר דבר העובדים בארץ ישראל, 18 בנובמבר 2018 פיטר פלצ'יק זכה באליפות אירופה בג'ודו, באתר ערוץ הספורט, 21 בנובמבר 2020 פיטר פלצ'יק בגמר גרנד פרי תל אביב, סרטון בערוץ "איגוד הג'ודו העולמי", באתר יוטיוב (אורך: 07:49), 25 בינואר 2020 איתמר קציר, מוכן לאולימפיאדה: פיטר פלצ'יק זכה במדליית זהב בגראנד סלאם פריז, באתר הארץ, 9 בפברואר 2020 איתמר קציר, מדליה שנייה בטוקיו 2020: נבחרת הג'ודו ניצחה את רוסיה וזכתה בארד, באתר הארץ, 31 ביולי 2021 "דקה אחר דקה: ג'ודו קבוצתי 31.7" - תקצירי הקרבות, 31 ביולי 2021, אתר ערוץ הספורט אליפות העולם בג'ודו 2022 - התחרות הקבוצתית, באתר איגוד הג'ודו העולמי שירי אלג'ם, ‏מדליית כסף לפלצ'יק בגרנד סלאם פריז, באתר ערוץ הספורט, 6 בפברואר 2022 יניב טוכמן‏, פיטר פלצ'יק ורז הרשקו זכו במדליות ארד בגרנד סלאם תל אביב, באתר וואלה, 19 בפברואר 2022 יניב טוכמן‏, הישגים במונגוליה: מדליית זהב להרשקו, כסף ללניר, ארד לפלצ'יק, באתר וואלה, 26 ביוני 2022 ליאור ברטל, ‏מדליות ארד לפיטר פלצ'יק ורז הרשקו בטורניר מאסטרס ירושלים בג'ודו, באתר דבר העובדים בארץ ישראל, 22 בדצמבר 2022 אסי ממן, ‏פיטר פלצ'יק זכה בארד בגראנד סלאם פאריס, באתר ONE‏, 5 בפברואר 2023 יניב טוכמן‏, ענבר לניר זכתה במדליית זהב במאסטרס הונגריה, פלצ'יק עם הכסף, באתר וואלה, 6 באוגוסט 2023 כתבי כאן חדשות, פיטר פלצ'יק זכה במדליית ארד בג'ודו, באתר כאן חדשות, ‏01 באוגוסט 2024 עידו רקובסקי, ענבר לניר זכתה במדליית כסף באולימפיאדת פריז 2024, פיטר פלצ'יק זכה במדליית הארד, באתר הארץ, 1 באוגוסט 2024 נכנס לספרי ההיסטוריה. צפו: פיטר פלצ`יק זכה במדליית הארד בפריז, באתר ערוץ הספורט, 2 באוגוסט 2024 דגל ישראל הונף, סלין דיון ריגשה: אולימפיאדת פריז 2024 יצאה לדרך, באתר ynet, 26 ביולי 2024 יאיר צוקר, ‏מדליית ארד לפיטר פלצ'יק בגרנד סלאם קזחסטן בג'ודו, באתר דבר העובדים בארץ ישראל, 12 במאי 2024 יפעת מנהרדט, פיטר פלצ'יק: "בעקבות האולימפיאדה אני מוצף בהודעות, למרות שכולם יודעים שאני נשוי", באתר ynet, 22 באוגוסט 2021 אורן אהרוני, מזל טוב כפול: פיטר פלצ'יק אבא לתאומים, באתר ישראל היום, 2 במאי 2023 בר זגה, שווה מדליה: פיטר פלצ'יק בקמפיין הלבשה תחתונה, במדור "פנאי פלוס" באתר ynet‏, 11 במאי 2022 מידע על הג'ודוקא, באתר JudoInside אורן אהרוני, אליפות אירופה בג'ודו: ששון הפסיד בקרב על הארד, פלצ'יק איבד את התואר, באתר ynet, 18 באפריל 2021